62023TJ0489_RES
Kawża T‑489/23
Ilan Mironovich Shor
vs
Il‑Kunsill tal‑Unjoni Ewropea
Sentenza tal‑Qorti Ġenerali (Il‑Ħames Awla) tat‑18 ta’ Diċembru 2024
“Politika estera u ta’ sigurtà komuni – Miżuri restrittivi meħuda fid-dawl tal-azzjonijiet li jiddestabbilizzaw il-Moldova – Iffriżar ta’ fondi – Restrizzjonijiet fil-qasam ta’ ammissjoni fit-territorju tal-Istati Membri – Listi tal-persuni, entitajiet u organi li għalihom japplika l-iffriżar tal-fondi u tar-riżorsi ekonomiċi jew li huma suġġetti għal restrizzjonijiet fil-qasam tad-dħul fit-territorju tal-Istati Membri – Inklużjoni u żamma ta’ isem ir-rikorrenti fil-listi – Organizzazzjoni u tmexxija ta’ manifestazzjonijiet vjolenti – Artikolu 1(1)(a)(ii) u Artikolu 2(1)(a)(ii) tad-Deċiżjoni (PESK) 2023/891 u Artikolu 2(3)(a)(ii) tar-Regolament (UE) 2023/888 – Obbligu ta’ motivazzjoni – Eċċezzjoni ta’ illegalità – Żball ta’ evalwazzjoni – Libertà ta’ intrapriża – Dritt għall-proprjetà – Responsabbiltà mhux kuntrattwali”
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi meħuda fir-rigward tas-sitwazzjoni fil-Moldova – Portata tal-istħarriġ
(Deċiżjoni tal-Kunsill (PESK) 2023/891, kif emendata bid-Deċiżjonijiet (PESK) 2023/1047 u (PESK) 2024/1244; Regolamenti tal-Kunsill 2023/888, 2023/1045 u 2024/1243)
(ara l-punt 21)
Atti tal-istituzzjonijiet – Motivazzjoni – Obbligu – Portata – Miżuri restrittivi meħuda fir-rigward tas-sitwazzjoni fil-Moldova – Projbizzjoni ta’ dħul u ta’ tranżitu, kif ukoll iffriżar ta’ fondi ta’ persuni responsabbli għal azzjonijiet li jikkompromettu jew jheddu s-sovranità u l-indipendenza tal-Moldova – Obbligu li fil-motivazzjoni jiġu identifikati l-elementi speċifiċi u konkreti li jiġġustifikaw l-imsemmija miżura – Deċiżjoni li taqa’ f’kuntest magħruf mill-persuna kkonċernata li jippermettilha tifhem il-portata tal-miżura meħuda fil-konfront tagħha – Ammissibbiltà ta’ motivazzjoni sommarja
(Deċiżjoni tal-Kunsill (PESK) 2023/891, kif emendata bid-Deċiżjonijiet (PESK) 2023/1047 u (PESK) 2024/1244; Regolamenti tal-Kunsill 2023/888, 2023/1045 u 2024/1243)
(ara l-punti 26 sa 33)
Politika estera u ta’ sigurtà komuni – Miżuri restrittivi meħuda fir-rigward tas-sitwazzjoni fil-Moldova – Deċiżjoni ta’ ffriżar ta’ fondi – Stħarriġ ġudizzjarju tal-legalità – Portata – Dispożizzjoni ta’ portata ġenerali li tikkonċerna miżura restrittiva individwali – Inklużjoni
(Artikolu 29 TUE; it-tieni paragrafu tal-Artikolu 275, u Artikolu 277 TFUE; Deċiżjoni tal-Kunsill (PESK) 2023/891; Regolament tal-Kunsill 2023/888)
(ara l-punti 42 sa 44)
Atti tal-istituzzjonijiet – Għażla tal-bażi legali – Atti li jirrigwardaw l-adozzjoni ta’ miżuri restrittivi adottati fir-rigward tas-sitwazzjoni fil-Moldova – Projbizzjoni ta’ dħul u ta’ tranżitu, kif ukoll iffriżar ta’ fondi ta’ persuni li jorganizzaw, imexxu jew jipparteċipaw f’manifestazzjonijiet vjolenti jew atti oħra ta’ vjolenza – Artikolu 29 TUE u Artikolu 215(2) TFUE – Ammissibbiltà
(Artikolu 3(5), Artikoli 21, 23, 24 u 29 TUE; Artikolu 215(2) TFUE; Deċiżjoni tal-Kunsill (PESK) 2023/891, Artikoli 1(1)(a)(ii) u 2(1)(a)(ii); Regolament tal-Kunsill 2023/888, Artikolu 2(3)(a)(ii))
(ara l-punti 50, 51, 56 sa 59)
Politika estera u ta’ sigurtà komuni – Miżuri restrittivi meħuda fir-rigward tas-sitwazzjoni fil-Moldova – Bażi legali – Miżuri restrittivi previsti minn deċiżjoni u regolament adottati, rispettivament, abbażi tal-Artikolu 29 TUE u tal-Artikolu 215 TFUE – Kompetenza tal-Kunsill sabiex jadotta miżuri restrittivi intiżi li jsostnu l-istat tad-dritt f’pajjiż terz kandidat għall-Unjoni
(Artikoli 21(2)(b) u 29 TUE; Artikolu 215(2) TFUE; Deċiżjoni tal-Kunsill (PESK) 2023/891, Artikoli 1(1)(a)(ii) u 2(1)(a)(ii); Regolament tal-Kunsill 2023/888, Artikolu 2(3)(a)(ii))
(ara l-punt 62)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi meħuda fir-rigward tas-sitwazzjoni fil-Moldova – Portata tal-istħarriġ – Stħarriġ ristrett għar-regoli ġenerali – Kriterji ta’ adozzjoni tal-miżuri restrittivi – Projbizzjoni ta’ dħul u ta’ tranżitu, kif ukoll iffriżar ta’ fondi ta’ persuni li jorganizzaw, imexxu jew jipparteċipaw f’manifestazzjonijiet vjolenti jew atti oħra ta’ vjolenza – Portata – Osservanza tal-prinċipju ta’ proporzjonalità – Osservanza tal-prinċipju ta’ ċertezza legali
(it-tieni paragrafu tal-Artikolu 275 TFUE; Deċiżjoni tal-Kunsill (PESK) 2023/891, Artikolu 2(1)(a)(ii); Regolament tal-Kunsill 2023/888, Artikolu 2(3)(a)(ii))
(ara l-punti 71 sa 75, 78, 79 u 85)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi meħuda fir-rigward tas-sitwazzjoni fil-Moldova – Portata tal-istħarriġ – Inklużjoni tar-rikorrent fil-lista annessa mad-deċiżjoni kkontestata minħabba r-responsabbiltà tiegħu għal azzjonijiet jew għal politiki li jikkompromettu jew jheddu s-sovranità u l-indipendenza tar-Repubblika tal-Moldova – Dokumenti aċċessibbli għall-pubbliku – Valur probatorju – Prinċipju ta’ evalwazzjoni libera tal-provi
(Deċiżjoni tal-Kunsill (PESK) 2023/891, kif emendata bid-Deċiżjonijiet (PESK) 2023/1047 u (PESK) 2024/1244; Regolamenti tal-Kunsill 2023/888, 2023/1045 u 2024/1243)
(ara l-punti 102 sa 112)
Politika estera u ta’ sigurtà komuni – Miżuri restrittivi meħuda fir-rigward tas-sitwazzjoni fil-Moldova – Projbizzjoni ta’ dħul u ta’ tranżitu, kif ukoll iffriżar ta’ fondi ta’ persuni responsabbli għal azzjonijiet jew għal politiki li jikkompromettu jew jheddu s-sovranità u l-indipendenza tar-Repubblika tal-Moldova – Rikorrent fil-kwalità ta’ mexxej tal-partit li organizza manifestazzjonijiet vjolenti fl-interess u bl-għajnuna tal-Federazzjoni Russa – Żball ta’ evalwazzjoni – Assenza
(Deċiżjoni tal-Kunsill (PESK) 2023/891, kif emendata bid-Deċiżjonijiet (PESK) 2023/1047 u (PESK) 2024/1244; Regolamenti tal-Kunsill 2023/888, 2023/1045 u 2024/1243)
(ara l-punti 119, 129 sa 137, 151 u 152)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi meħuda fir-rigward tas-sitwazzjoni fil-Moldova – Portata tal-istħarriġ – Prova tal-fondatezza tal-miżura – Obbligu li l-awtorità kompetenti tal-Unjoni tistabbilixxi, fil-każ ta’ kontestazzjoni, il-fondatezza tal-motivi invokati kontra l-persuni jew l-entitajiet ikkonċernati – Portata tal-marġni ta’ evalwazzjoni tal-awtorità kompetenti – Rilevanza tal-provi prodotti fir-rigward ta’ inklużjoni preċedenti fl-assenza ta’ emendi tal-motivi, ta’ bidla fis-sitwazzjoni tar-rikorrent jew ta’ żvilupp fis-sitwazzjoni fil-Moldova
(Deċiżjoni tal-Kunsill (PESK) 2023/891, kif emendata bid-Deċiżjonijiet (PESK) 2023/1047 u (PESK) 2024/1244; Regolamenti tal-Kunsill 2023/888, 2023/1045 u 2024/1243)
(ara l-punti 154, u 160 sa 163)
Politika estera u ta’ sigurtà komuni – Miżuri restrittivi meħuda fir-rigward tas-sitwazzjoni fil-Moldova – Kamp ta’ applikazzjoni – Persuni responsabbli għal azzjonijiet jew għal politiki li jikkompromettu jew jheddu s-sovranità u l-indipendenza tar-Repubblika tal-Moldova – Kunċett – Persuni li jkunu wettqu l-imsemmija atti fil-passat, minkejja l-assenza ta’ provi ta’ involviment jew ta’ parteċipazzjoni attwali f’tali atti – Inklużjoni
(Deċiżjoni tal-Kunsill (PESK) 2023/891, kif emendata bid-Deċiżjonijiet (PESK) 2023/1047 u (PESK) 2024/1244, Artikoli 1(1)(a)(ii) u 2(1)(a)(ii); Regolamenti tal-Kunsill 2023/888, Artikolu 2(3)(a)(ii), 2023/1045 u 2024/1243)
(ara l-punti 158 u 159)
Politika estera u ta’ sigurtà komuni – Miżuri restrittivi meħuda fir-rigward tas-sitwazzjoni fil-Moldova – Projbizzjoni ta’ dħul u ta’ tranżitu, kif ukoll iffriżar ta’ fondi ta’ persuni li jorganizzaw, imexxu jew jipparteċipaw f’manifestazzjonijiet vjolenti jew atti oħra ta’ vjolenza – Restrizzjoni tad-dritt għall-proprjetà u tal-libertà ta’ intrapriża – Ksur tal-prinċipju ta’ proporzjonalità – Assenza
(Karta tad-Drittijiet Fundamentali tal-Unjoni Ewropea, Artikoli 16 u 17; Deċiżjoni tal-Kunsill (PESC) 2023/891, kif emendata bid-Deċiżjonijiet (PESK) 2023/1047 u (PESK) 2024/1244; Regolamenti tal-Kunsill Nru 2023/888, 2023/1045 u 2024/1243)
(ara l-punti 171 sa 178, u 181)
Responsabbiltà mhux kuntrattwali – Kundizzjonijiet – Dannu reali u ċert – Evalwazzjoni – Kriterji – Assenza ta’ dannu reali u ċert
(it-tieni paragrafu tal-Artikolu 340 TFUE)
(ara l-punti 185 u 186)
Sunt
Permezz tas-sentenza tagħha, il-Qorti Ġenerali ċaħdet ir-rikors għal annullament ippreżentat minn Ilan Mironovich Shor kontra l-atti li permezz tagħhom huwa ġie inkluż fl-2023 (
1
), imbagħad miżmum fl‑2024 (
2
), mill-Kunsill tal-Unjoni Ewropea fil-listi ta’ persuni u entitajiet suġġetti għal miżuri restrittivi minħabba s-sitwazzjoni fir-Repubblika tal-Moldova. Din il-kawża ppermettiet lill-Qorti Ġenerali tagħti deċiżjoni, għall-ewwel darba, dwar il-legalità tal-kriterju ta’ inklużjoni li jippermetti lill-Kunsill jadotta miżuri restrittivi kontra persuni li jorganizzaw, imexxu jew jipparteċipaw f’manifestazzjonijiet vjolenti jew f’atti oħra ta’ vjolenza, stabbilit fl-Artikolu 1(1)(a)(ii) u fl-Artikolu 2(1)(a)(ii) tad-Deċiżjoni 2023/891 (
3
) (iktar ’il quddiem il-“kriterju (ii)”). Din kienet wkoll l-ewwel sentenza, mogħtija fil-kuntest tal-miżuri restrittivi stabbiliti fid-dawl tas-sitwazzjoni fir-Repubblika tal-Moldova, li fiha l-Qorti Ġenerali eżaminat il-kawża fuq il-mertu.
Quddiem l-azzjonijiet ta’ destabbilizzazzjoni li r-Repubblika tal-Moldova kienet ikkonfrontata bihom, ġew adottati miżuri restrittivi mill-Unjoni Ewropea għall-ewwel darba f’April 2023. Huma kienu immirati b’mod partikolari lejn persuni responsabbli għal azzjonijiet jew għal politiki li jikkompromettu jew jheddu s-sovranità u l-indipendenza ta’ dan il-pajjiż terz, kif ukoll id-demokrazija, l-istat tad-dritt, l-istabbiltà jew is-sigurtà tal-imsemmi pajjiż, jew li jappoġġjaw jew jimplimentaw dawn l-azzjonijiet (
4
).
Ir-rikorrent, politiku u negozjant ta’ nazzjonalità Moldovana u Iżraeljana, kellu l-fondi u r-riżorsi ekonomiċi tiegħu ffriżati minħabba b’mod partikolari r-rwol tiegħu fit-tmexxija u l-organizzazzjoni ta’ manifestazzjonijiet vjolenti. F’dan ir-rigward, il-Kunsill akkuża lir-rikorrent li kien involut f’inċitamenti għall-vjolenza kontra l-gvern attwali tar-Repubblika tal-Moldova u li sostna attività favur ir-Russja f’dan il-pajjiż.
Il‑kunsiderazzjonijiet tal‑Qorti Ġenerali
Fl-ewwel lok, il-Qorti Ġenerali rrilevat, fir-rigward tal-kriterju (ii), li l-Kunsill espona b’mod li jinftiehem u inekwivoku r-raġunijiet speċifiċi u konkreti li għalihom huwa qies li l-manifestazzjonijiet immexxija u organizzati mir-rikorrent kienu jirrenduh responsabbli għal azzjonijiet li kienu jikkompromettu u jheddu s-sovranità u l-indipendenza tar-Repubblika tal-Moldova, kif ukoll id-demokrazija, l-istat tad-dritt, l-istabbiltà u s-sigurtà ta’ dan l-Istat. Għaldaqstant, u fid-dawl tal-kuntest li fih ġew adottati l-atti, il-Qorti Ġenerali ċaħdet il-motiv ibbażat fuq ksur tal-obbligu ta’ motivazzjoni.
Fit-tieni lok, il-Qorti Ġenerali ċaħdet ukoll bħala infondat il-motiv ibbażat fuq eċċezzjoni ta’ illegalità tad-Deċiżjoni 2023/891 u tar-Regolament 2023/888.
F’dan ir-rigward, qabelxejn, il-Qorti Ġenerali qieset li l-kriterju (ii) seta’ jiġi introdott fl-ordinament ġuridiku tal-Unjoni permezz tad-Deċiżjoni 2023/891 u tar-Regolament 2023/888, ibbażati, rispettivament, fuq l-Artikolu 29 TUE u l-Artikolu 215(2) TFUE. Fil-fatt, fid-dawl tal-għan u tal-kontenut tad-Deċiżjoni 2023/891, din id-deċiżjoni hija direttament marbuta mal-għanijiet tal-politika estera u ta’ sigurtà komuni (PESK) stabbiliti fl-Artikolu 21(2)(b) TUE, sa fejn din hija intiża li tikkonsolida u ssostni d-demokrazija u l-istat tad-dritt fir-Repubblika tal-Moldova. F’dawn iċ-ċirkustanzi, l-organizzazzjoni, it-tmexxija jew il-parteċipazzjoni f’manifestazzjonijiet vjolenti jew f’atti oħra ta’ vjolenza tista’ tiġġustifika azzjoni tal-Unjoni fil-kuntest tal-PESK ibbażata fuq l-għan li jiġu kkonsolidati u sostnuti d-demokrazija u l-istat tad-dritt f’pajjiż terz. Il-Qorti Ġenerali ppreċiżat li l-manifestazzjonijiet vjolenti jistgħu jippreġudikaw il-bażijiet legali u istituzzjonali tal-pajjiż ikkonċernat u li dawn ma jaqgħux taħt id-dritt fundamentali għal-libertà ta’ għaqda paċifika ggarantit mill-Artikolu 11 tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali (
5
) u mill-Artikolu 12(1) tal-Karta tad-Drittijiet Fundamentali tal-Unjoni Ewropea.
Sussegwentement, il-Qorti Ġenerali qieset li ċ-ċirku ta’ persuni potenzjalment suġġetti għal miżuri restrittivi bbażati fuq il-kriterju (ii) ma kienx sproporzjonat. Sabiex jiġu adottati miżuri restrittivi abbażi ta’ dan il-kriterju, l-azzjonijiet tal-persuna kkonċernata kellhom fil-fatt ikunu ta’ natura li jikkompromettu jew jheddu s-sovranità u l-indipendenza tar-Repubblika tal-Moldova, jew id-demokrazija, l-istat tad-dritt, l-istabbiltà jew is-sigurtà f’dan l-Istat. Fi kliem ieħor, dawn l-azzjonijiet għandhom ikunu jistgħu jimminaw il-bażi istituzzjonali u legali ta’ dan il-pajjiż. Għalhekk, miżuri restrittivi ma jistgħux jiġu adottati kontra persuni responsabbli għall-organizzazzjoni, għat-tmexxija jew għall-parteċipazzjoni f’manifestazzjonijiet koperti mid-dritt għal-libertà ta’ għaqda paċifika.
Fl-aħħar lok, il-Qorti Ġenerali ddeċidiet li l-Kunsill ma wettaqx żball ta’ evalwazzjoni meta qies li l-manifestazzjonijiet vjolenti mmexxija u organizzati mir-rikorrent kienu jirrendu lil dan tal-aħħar responsabbli għal azzjonijiet li kienu jikkompromettu jew jheddu d-demokrazija u l-istat tad-dritt fir-Repubblika tal-Moldova.
F’dan ir-rigward, il-Qorti Ġenerali kkonstatat qabelxejn li l-motivi tal-atti kkontestati kienu ssostanzjati biżżejjed sabiex jiġi stabbilit, minn naħa, li r-rikorrent kien ħa sehem fit-taħriġ ta’ persuni bl-għan li jipprovoka problemi u aġir waqt il-manifestazzjonijiet fir-Repubblika tal-Moldova u, min-naħa l-oħra, li l-partit tiegħu organizza manifestazzjonijiet u laqgħat vjolenti, prinċipalment fil-belt kapitali Chișinău, bl-għajnuna ta’ dimostranti mħallsa, fl‑2022 u fl‑2023. Fil-fatt, diversi provi wrew b’mod konkret, preċiż u konkordanti li diversi persuni ntgħażlu u tħallsu mill-partit tar-rikorrent sabiex jipparteċipaw fil-manifestazzjonijiet inkwistjoni. Minn dan irriżulta, b’mod partikolari, li l-intenzjoni tar-rikorrent kienet li jipparteċipaw f’dawn il-manifestazzjonijiet, inkambju għal remunerazzjoni, ċerti persuni bi profil partikolari li setgħu jikkawżaw problemi u aġitazzjoni matul dawn il-manifestazzjonijiet, bl-għan li jintimidaw lill-gvern. F’dan ir-rigward, ma setax jitqies li dawn il-persuni kellhom l-intenzjoni li jeżerċitaw id-dritt tagħhom għal-libertà ta’ għaqda paċifika billi jipparteċipaw f’dawn il-manifestazzjonijiet sabiex jesprimu opinjonijiet personali.
Barra minn hekk, il-Qorti Ġenerali rrilevat li l-manifestazzjonijiet vjolenti inkwistjoni ġew organizzati fl-interess u bl-għajnuna tal-Federazzjoni Russa, b’tali mod li dawn jaqgħu kompletament fil-kuntest tal-azzjonijiet ta’ destabbilizzazzjoni tal-Gvern tal-Moldova li għalihom il-miżuri restrittivi inkwistjoni huma intiżi li jirrispondu.
Fl-aħħar nett, il-Qorti Ġenerali qieset li, anki jekk il-Kunsill ma pproduċiex il-prova li r-rikorrent kien organizza, mexxa jew ipparteċipa, direttament jew indirettament, f’manifestazzjonijiet vjolenti jew f’atti oħra ta’ vjolenza sa mill-inklużjoni ta’ ismu fil-listi inkwistjoni, is-sempliċi xoljiment tal-partit tar-rikorrent ma kienx biżżejjed sabiex il-miżuri restrittivi adottati fil-konfront tiegħu jsiru obsoleti, peress li l-Kunsill qies li kienet għadha tippersisti t-theddida għad-demokrazija u l-istat tad-dritt, kif ukoll għall-istabbiltà u s-sigurtà tar-Repubblika tal-Moldova.
Il-Qorti Ġenerali nnotat f’dan ir-rigward li l-organizzazzjoni ta’ manifestazzjonijiet vjolenti ma kinitx tiddependi mill-eżistenza tal-partit politiku li r-rikorrent kien il-President tiegħu.
Barra minn hekk, il-fatt li r-raġunijiet għall-inklużjoni ta’ isem ir-rikorrent fil-listi inkwistjoni kienu jirreferu għal sitwazzjoni fattwali li kienet teżisti qabel l-adozzjoni tal-atti inizjali u li ġiet emendata reċentement ħafna ma kienx jimplika neċessarjament l-obsolexxenza tal-miżuri restrittivi adottati fir-rigward tiegħu mill-imsemmija atti. Din l-interpretazzjoni hija kkorroborata mit-tieni paragrafu tal-Artikolu 8 tad-Deċiżjoni 2023/891 u mill-Artikolu 13(4) tar-Regolament Nru 2023/888. Dawn id-dispożizzjonijiet jippermettu ż-żamma fil-listi inkwistjoni tal-ismijiet ta’ persuni u ta’ entitajiet li ma jkunu wettqu ebda att ta’ destabbilizzazzjoni tar-Repubblika tal-Moldova matul il-perijodu ta’ qabel ir-reviżjoni, jekk din iż-żamma tibqa’ ġġustifikata fid-dawl taċ-ċirkustanzi rilevanti kollha u, b’mod partikolari, fid-dawl tal-fatt li l-għanijiet imfittxija mill-miżuri restrittivi ma ntlaħqux.
Barra minn hekk, ir-rikorrent ħoloq formazzjoni politika ġdida immedjatament wara x-xoljiment tal-partit tiegħu u r-rabtiet bejn ir-rikorrent u l-Federazzjoni Russa ma sparixxewx minħabba s-sempliċi xoljiment tal-partit tiegħu f’Ġunju 2023.
Għaldaqstant, il-kuntest li ġġustifika l-inklużjoni inizjali ta’ isem ir-rikorrent fil-listi inkwistjoni ma evolviex b’tali mod li pprekluda lill-Kunsill milli jżomm isem ir-rikorrent f’dawn il-listi b’applikazzjoni tal-kriterju (ii) billi jibbaża ruħu fuq l-istess provi bħal dawk li ġġustifikaw l-inklużjoni inizjali ta’ ismu.
Fid-dawl tal-kunsiderazzjonijiet preċedenti, il-Qorti Ġenerali ċaħdet ir-rikors għal annullament tar-rikorrent kif ukoll, fl-assenza ta’ prova tal-eżistenza ta’ dannu reali u ċert, it-talbiet tiegħu għal kumpens.
(
1
)	Deċiżjoni tal-Kunsill (PESK) 2023/1047 tat‑30 ta’ Mejju 2023 li temenda d-Deċiżjoni (PESK) 2023/891 dwar miżuri restrittivi fid-dawl ta’ azzjonijiet li jiddestabilizzaw ir-Repubblika tal-Moldova (ĠU 2023, L 140 I, p. 9 u rettifika fil-ĠU L, 2023/90187), u Regolament ta’ Implimentazzjoni tal-Kunsill (UE) 2023/1045 tat‑30 ta’ Mejju 2023 li jimplimenta r-Regolament (UE) 2023/888 dwar miżuri restrittivi fid-dawl ta’ azzjonijiet li jiddestabbilizzaw ir-Repubblika tal-Moldova (ĠU 2023, L 140 I, p. 1 u rettifika fil-ĠU L, 2023/90185).
(
2
)	Deċiżjoni tal-Kunsill (PESK) 2024/1244, tas‑26 ta’ April 2024, li temenda d-Deċiżjoni (PESK) 2023/891 dwar miżuri restrittivi fid-dawl ta’ azzjonijiet li jiddestabbilizzaw ir-Repubblika tal-Moldova (ĠU L, 2024/1242), u Regolament ta’ Implimentazzjoni tal-Kunsill (UE) 2024/1243 tas‑26 ta’ April 2024 li jimplimenta r-Regolament (UE) 2023/888 dwar miżuri restrittivi fid-dawl ta’ azzjonijiet li jiddestabbilizzaw ir-Repubblika tal-Moldova (ĠU L, 2024/1243).
(
3
)	Deċiżjoni tal-Kunsill (PESK) 2023/891 tat‑28 ta’ April 2023 dwar miżuri restrittivi fid-dawl ta’ azzjonijiet li jiddestabilizzaw ir-Repubblika tal-Moldova (ĠU 2023, L 114, p. 15).
(
4
)	Ara l-Artikolu 1(1) tad-Deċiżjoni 2023/891 u tal-Artikolu 2(3) tar-Regolament tal-Kunsill (UE) 2023/888 tat‑28 ta’ April 2023 dwar miżuri restrittivi fid-dawl ta’ azzjonijiet li jiddestabilizzaw ir-Repubblika tal-Moldova (ĠU 2023, L 114, p. 1 u rettifika fil-ĠU L, 2024/90730).
(
5
)	Iffirmata f’Ruma fl‑4 ta’ Novembru 1950.